“Tembang ‘Wiwit Aku Isih Bayi’ karo lagu ‘Kulihat Ibu Pertiwi Sedang Bersusah Hati’ yen dinyanyekake nganggo syair lagu pancen beda tembung lan maksude. Nanging yen dinyanyekake nganggo suling thok, utawa musik thok, utawa mung rengeng-rengeng tanpa syair lagu, sejatine padha wae. Loro-lorone padha nduweni sifat sedhih nrenyuhake. Mbok menawa notasi musike iya padha,” ngendikane Bu Eny sawise bisa ngendhaleni trenyuing ati, “Dadi ora perlu padudon, Rina karo Hendy padha benere. Nanging sing luwih ngerti pancen Arief sing nyulingake tembang. Niate dheweke kuwi lagi nyanyekake tembang apa, mung dheweke sing ngerti. Nanging kanggone sing ngrungokake, gandheng tembang loro kuwi wiramane padha, sakarepe sing ngrungokake, ngresepi lan menghayati tembang kuwi mau anggone napsirake,” “Rina entuk mbayangake Ibu Pertiwi sing lagi susah amarga akehe bencana alam apa dene bencana sing disebabake pokale manungsa, nalika ngrungokake tembang kuwi. Nanging Hendy nalika ngrungokake tembang kuwi uga entuk mbayangake sepira gedhene sih katresnane rama ibu marang para putra wiwit jaman isih bayi nganti tumeka saiki lan sateruse. Lan kepriye tekad lan janjine para putra kanggo bekti lan ngajeni nyang wong tuwa. Banjur nyonto tumindake rama-ibu sing tansah njaga wutuhe kulawarga, tresna asih, guyup rukun salami-laminya,” ngendikane Bu Eny akeh-akeh karo nuturi putra-putrine.